32005R0374
L 059/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 374/2005 НА СЪВЕТА
от 28 февруари 2005 година
за изменение на Регламент (ЕО) № 2007/2000 относно въвеждане на изключителни търговски мерки в полза на страни и територии, участващи или свързани с процеса на стабилизиране и асоцииране, осъществяван от Европейския съюз
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него,
като взе предвид предложението на Комисията,
като има предвид, че:
(1)
Съгласно Регламент (ЕО) № 2007/2000 (1), Комисията удължи безмитния достъп за внос от страните, за които се отнася, на повечето земеделски стоки, включително на захар.
(2)
В случая със захарта безмитният достъп за неограничени количества създаде стимул за производство от Западните Балкани на нива, които са неустойчиви с оглед тенденциите, които могат да се предвидят.
(3)
Изменението на вносния режим за всяка една от страните от Западните Балкани, позволявайки спазването на съществуващите понастоящем търговски отстъпки, ще подготви техния сектор за корекциите, които е необходимо да се извършат в една реалистична и икономически устойчива среда.
(4)
Регламент (ЕО) № 2007/2000 следва да се измени, за да уточни, че преференциалния внос в Общността на вино от Западните Балкани се ползва само от тарифните квоти, а не от неограничен безмитен достъп, съгласно автономните мерки,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2007/2000 се изменя с настоящото, както следва:
1.
Член 1 се изменя, както следва:
а)
параграф 1 се замества със следното:
„1. Подчинявайки се на специалните разпоредби, предвидени в членове 3 и 4, продуктите с произход от Албания, Босна и Херцеговина и Сърбия и Черна гора, включително Косово, различни от тези от позиции с номера 0102, 0201, 0202, 1604, 1701, 1702 и 2204 от Комбинираната номенклатура, се допускат за внос в Общността без количествени ограничения или мерки, имащи еквивалентен ефект и освободени от мита и такси, имащи равностоен ефект.“
б)
добавя се следният параграф:
„3. Вносът на захар от позиции с номера 1701 и 1702 от Комбинираната номенклатура с произход от Албания, Босна и Херцеговина и Сърбия и Черна гора, включително Косово, се ползва от отстъпките, предвидени в член 4.“;
2.
Към член 4 се добавя следният параграф 4:
„4. Вносът на захар по позиции с номера 1701 и 1702 от Комбинираната номенклатура с произход от Албания, Босна и Херцеговина и Сърбия и Черна гора, включително Косово, подлежи на следните годишни безмитни тарифни квоти:
а)
1 000 тона (нетно тегло) за захарни продукти с произход от Албания;
б)
12 000 тона (нетно тегло) за захарни продукти с произход от Босна и Херцеговина;
в)
180 000 тона (нетно тегло) за захарни продукти с произход от Сърбия и Черна гора, включително Косово.“;
3.
Член 6 се изменя, както следва:
а)
заглавието се замества със следното:
„Прилагане на тарифни квоти за младо говеждо „и захар““
б)
добавя следната алинея:
„Детайлните правила за прилагане на тарифните квоти за захарни продукти по позиции 1701 и 1702 се определят от Комисията в съответствие с процедурите, определени в член 42, параграф 2 от Регламент (ЕО) № 1260/2001 от 19 юни 2001 г. относно общата организация на пазара в сектор захар (2).
Член 2
Настоящият регламент влиза в сила на 1 юли 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 февруари 2005 година.